text: To rumænere dømt: Tricktyverier for 1,7 mio. kroner
  22 maj 2015 kl. 08.48
  To mænd blev fredag formiddag dømt for tricktyverier og misbrug af dankort for 1,7 mio. kroner
  Det er tricktyverier af den helt store kaliber, som to rumænere fredag blev dømt for ved retten i Kolding.
  Dommene lød på to års fængsel og udvisning fra Danmark for bestandig til en 35-årig rumænsk mand og et års fængsel og udvisning i seks år fra Danmark til en 26-årig rumænsk kvinde. Det skriver Sydøstjyllands Politi i en pressemeddelelse.
  De to rumænske tricktyve har systematisk arbejdet efter samme metode, nemlig ved først at aflure pinkode, herefter stjæle det tilhørende Dankort for til sidst at misbruge kortet ved at hæve penge i betalingsautomater samt i diverse forretninger.
  Den 35-årige mand blev dømt for mere end 40 tyverier af Dankort og herefter misbrug af de stjålne kort i mere end 750 tilfælde, og den 36-årige kvinde blev dømt for at have stjålet 18 Dankort og misbrugt dem cirka 250 gange. I alt har de to dømte misbrugt Dankort for et beløb på cirka 1,7 mio. kr.
  Tricktyverierne er foregået i perioden april-oktober 2014. 
  Den 35-årige rumænske mand har været varetægtsfængslet siden november 2014, og den 26-årige kvinde siden januar 2015. De to rumænere modtog begge dommen.
  